Juhani Tamminen harkitsee Seiskan mukaan oikeustoimia Tuomas Enbuskea vastaan.

Tamminen ja Enbuske kohtasivat marraskuussa Sensuroimaton Päivärinta -keskusteluohjelmassa.

Tammisen mielestä Enbuske on loukannut hänen henkilöbrändiään MTV:n Enbuske, Veitola & Salminen -talk-show ' ssa 22.3. ja 29.3. Tammisen mukaan kyse ei suinkaan ole siitä, etteikö häntä saisi kritisoida, mutta rajansa kaikella.

- Herranjestas, heitin ensimmäisen hattutemppuni Kupittaalla jo vuonna 1966 ja voin kertoa, että kritiikkiä on tullut. Mutta on ihan eri asia, jos valheellisella kritiikillä vahingoitetaan elinkeinoa! Tamminen sanoo Seiskalle.

Seiska kysyi Tammiselta, harkitseeko tämä oikeustoimia Tuomas Enbuskea vastaan?

- Tietenkin! Olen pyytänyt vastuussa olevia henkilökohtaiseen tapaamiseen, mutta siihen heillä ei ole ollut uskallusta, Tamminen sanoo.

Enbuske totesi MTV:n haastattelussa, että olisi mielenkiintoista kuulla, mikä olisi rikosnimike, jolla Tamminen lähtisi oikeustoimiin häntä vastaan.

Tammisen ja Enbusken välinen sanaharkka alkoi viime marraskuussa, kun Enbuske kirjoitti Iltalehden kolumnissa Tammisen sosiaalisen median käytöstä. Kiekkolegenda ei pitänyt Enbusken sanoista, joten hän kirjoitti oman vastineensa, joka julkaistiin Iltalehdessä.

Lopulta kaksikko keskusteli aiheesta vielä Iltalehden Sensuroimaton Päivärinta -ohjelmassa.